Զբոսանք (նկար)

Զբոսանք, Էդգար Շահինի նկարներից, որը ներկայացնում է այգում կառքերով զբոսանքի դուրս եկած հարուստ դասի ներկայացուցիչներին։

Նկարագրություն 
Այգում զբոսնող կառքերի ֆոնի վրա մեծ մասշտաբով առանձնացված է կառքերից մեկը, որի մեջ տիրաբար բազմել է շքեղ, սպիտակ զգեստով ոմն երիտասարդ ազնվական կին։ Շահինը օբյեկտիվորեն է պատկերել իրադրությունը` տիպար ընտրելով վայելչատես արտաքինով, փափկասուն կյանքով ապրած անձնավորության՝ շքեղ կառքում բազմած։ Կառքին լծված են ընտիր, գեղեցիկ ձիեր, որոնց վարում է մոդայիկ  համազգեստով կառապանը։

Շահինը ստեղծել է գեղեցիկ պատկեր։ Մեծ ճաշակով, գրեթե աննկատելի նուրբ գծերով է պատկերված կնոջ սպիտակ զգեստը, որն ուժեղ հակադրումով ընդգծվում է սև կառքի ֆոնին՝ շքեղություն տալով պատկերին։ Կնոջ դեմքը մշակված է մանրամասնորեն.այն թեպետ գեղեցիկ է, բայց թվում է անբովանդակալի, անհոգ, անաշխատ կյանքով ապրող սեթևեթ կնոջ էությանը բնորոշ նկարագրով։

Պատկերը միտումնավոր կերպով բացահայտում է հասարակության ունևոր և չքավոր խավի մեջ գոյություն ունեցող հսկայական անջրպետը։ Շահինը հետաքրքրություն է ցուցաբերել Փարիզի ունևոր դասի կյանքի նկատմամբ՝ պատկերելով առանձին դրվագ, որը ներկայացնում է առավելապես զբոսանքի, ժամանցի տեսարան։

Քննադատների արձագանքները 
Շահինը հնարամտություն ունի հայտնաբերելու օֆորտի հնարավորությունները։ Սևի ու սպիտակի ներդաշնակումը հասցված է վիրտուոզության։ Նշանավոր քննադատ Գյուստավ Ժեֆռուան նշում է.«Ինքնատիպ փորագրություններու մեջ Շահինի օֆորտները չոր ասեղով բոլորովին ինքնուրույն տեղ կը գրավեն գծվածքի որոշակիությամբ, ձևի ամփոփումով, սևի ու սպիտակի ճիշտ բաշխումով։ Արվեստագետը ոչ միայն ճարտար է պղինձը փորելու և ուզածի պես գործածելու, այլև գիտե տեսնել ու տեսածը ցույց տալ։ Կարող է հանդիսանում դեմքերն ու տեսարանները խուզարկել և մեր հայեցողությանը ընծայել այն նուրբ և ուշագրավ պատկերները, որոնք հաջողված են եղել»։
Գյուստավ Քանը ասում է․ «Շահինը մեկն է այն մեծ վարպետներից, որոնք գույն են ստեղծում գծանկարի ուժով , սև ու սպիտակի պարզ խաղերով։ Նա կատարելագործության հասցրեց չոր ասեղի տեխնիկան, և ոչ մի գույն չի հասնի վիբրացիայի այն կատարելությանը, որին Շահինը հասել է գծանկարի միջոցով»։

Ծանոթագրություններ 

Հայաստանի ազգային պատկերասրահի նկարներ
Էդգար Շահինի նկարներ